Marco Aurelio
Marco Aurelio () esseva un imperator roman del seculo 2, notate como un philosopho, scriptor e general. Quando ille esseva in campania contra le invasores marcoman, ille scribeva un libro de Meditationes, partialmente autobiographic, que attesta un forte influentia del stoicismo in su pensata. Le Meditationes son un de solmente cinque obras per autores stoic a superviver in forma integre; illo es reverite hodie como un monumento a un philosophia de servicio e incumbentia.

Quanto al politica interne, Marco Aurelio ha un reputation de clementia, bon senso e humanitate, in accordo con su preceptos philosophic. Hereditario del tradition del «cinque bon imperatores», i.e. le dynastia adoptive o antonin, Marco Aurelio participava harmoniosemente in le mesme dignitate imperial que su fratre adoptive, Lucio Vero. (In obedientia al instructiones del imperator Hadriano, Antonino Pio habeva adoptate e Marco e Lucio como su proprie heredes.)
Le politica externe de Marco Aurelio esseva plus difficile, gratias a un activitate hostil crescente del parte del parthos e de varie tribos «barbare». Addente a iste difficultates, un seriose pesta feriva le imperio in 166 tamben.

Un patre de 14 filios, Marco Aurelio moriva in 180 durante un expedition contra le marcomannos, probabilemente in o presso Vindobona (le actual Vienna). 

In le vista del historico Cassio Dion, Marco Aurelio
«non trovava le bon fortuna que meritava, pro que non esseva forte del corpore e se implicava in multe calamitates durante practicamente su principato integre. De mi proprie parte, io le admira tanto plus pro iste mesme ration, que facie a tal difficultates extraordinari ille superviveva ipse e preservava le imperio. Solmente un cosa le preveniva de esser completemente felice, a saper que post cultivar e educar su filio del optime maniera, iste le disappunctava enormemente.»
Con Marco Aurelio termina le succession de imperatores adoptive, reputate un del epochas del Imperio Roman del plus prospere, stabile e pacific. Le regno de Commodo vadeva inaugurar un periodo de tyrannia megalomane, sequite per instabilitate e guerras civil.

Marco Aurelio esseva divinisate per le Senato post su morte. On le venerava sub le nomine de dive Marco, o como dive Marco Aurelio o dive Marco Antonino (le formas Marco Aurelio e Marco Antonino coexisteva durante su vita).

Referentias 

Imperatores roman
Philosophos